अहमदाबाद । प्रधानमंत्री नरेंद्र मोदी की पत्नी जसोदाबेन मोदी ने अपने सुरक्षा कवर के बारे में एक आरटीआई के माध्यम से जानकारी मांगी थी, जिसे देने से मेहसाणा पुलिस ने साफ इंकार कर दिया। पुलिस ने कारण बताया कि मांगी गई सूचना स्थानीय खुफिया ब्यूरो (एलआईबी) से संबंधित है, जो आरटीआई के दायरे में नहीं आता है। मेहसाणा जिले के पुलिस अधीक्षक जेआर मोथालिया ने कहा कि उनके (जसोदाबेन) द्वारा मांगी गई सूचना स्थानीय खुफिया ब्यूरो से संबंधित है, लिहाजा यह उनको नहीं दी जा सकी, और हमने इस घटनाक्रम के बारे में उन्हें एक लिखित पत्र भेजा है। उनको दिए लिखित जवाब में यही बात कही गई है। जन सूचना अधिकारी और मेहसाणा के पुलिस उपाधीक्षक भक्ति ठाकर द्वारा जसोदाबेन को लिखे गए पत्र में कहा कि आपके (जसोदाबेन मोदी) द्वारा मांगी गई सूचना एलआईबी से संबंधित है, और गुजरात के गृह विभाग के एक प्रस्ताव के मुताबिक, एलआईबी को आरटीआई से छूट दी है। लिहाजा, मांगी गई सूचना आपको नहीं दी जा सकती। जसोदाबेन ने मेहसाणा पुलिस के समक्ष २४ नवंबर को आरटीआई दायर कर अपने सुरक्षा कवर के बारे में जानकारी मांगी थी, जो उन्हें प्रोटोकॉल के तहत दिया गया है। सूचना में उन्होंने सुरक्षा मुहैया कराने के संबंध में सरकार द्वारा पारित वास्तविक आदेश की सत्यापित प्रति भी मांगी थी। उन्होंने भारतीय संविधान के उन प्रावधानों एवं कानूनों के बारे में भी जानकारी मांगी थी, जिसके तहत प्रधानमंत्री की पत्नी को सुरक्षा कवर दिया है।